text: La plaça europea, assegurada | FCBarcelona.cat
  La plaça europea, assegurada
  L'equip de beisbol del FC Barcelona s'ha assegurat la plaça per jugar a Europa la temporada que ve, després de guanyar aquest diumenge el Marlins per 7 a 3. A més, els blaugranes han acabat la Lliga en la segona posició.
  El Marlins ja no s'hi jugava res, i el Barça s'ho jugava tot en el partit d'aquest diumenge. Si dissabte el conjunt barcelonista no tenia la sort del seu costat, aquest diumenge tot ha canviat. També és veritat que els de Tenerife han afrontat aquest partit amb més relaxació després de proclamar-se campions de Lliga en el primer matx entre els dos equips en guanyar el FC Barcelona per 6 a 0. Això ha facilitat les coses als homes d'Aldo Tarife. Malgrat això, els blaugranes han fet un partit molt millor que l'anterior.
  El Marlins s'avança
  La igualtat ha tornat a marcar la tònica dels primers minuts de partit. Aquesta vegada no ha calgut esperar a la quarta entrada perquè arribessin les carreres. En la segona els visitants s'han avançat al marcador amb un 0 a 2. Poc ha trigat el FC Barcelona a posar el marcador en taules. A partir d'aquest moment les coses han anat de cara per als blaugranes, que s'han trobat davant d'un Marlins relaxat, sense res a perdre i amb jugadors al camp que normalment no tenen tants minuts.
  Els blaugranes manen
  El Barça ha acabat la segona entrada amb dues carreres d'avantatge (4-2). En la següent cap dels dos equips ha puntuat. El Marlins ha fet una carrera en la quarta entrada. Aquesta seria l'última de tota la temporada. Per la seva part, el conjunt català ha continuat en la bona línia i a poc a poc ha anat augmentant el seu marcador. En les entrades setena i vuitena l'equip barcelonista ha fet una i dues carreres, respectivament. Amb això s'ha sentenciat el partit, que ha acabat amb un 7 a 3 favorable al Barça.
  Amb aquesta victòria el FC Barcelona aconsegueix una plaça per a la competició europea la campanya vinent.
  L'entrenador del combinat català, Aldo Tarife, ha explicat: "Hem fet una temporada molt bona. Hem guanyat el Campionat de Catalunya i la Copa d'Europa. Crec que ha estat un any d'èxits per al beisbol del Barça."